**PROJEKTAS**

**BIUDŽETINIŲ ĮSTAIGŲ PLUNGĖS LOPŠELIO-DARŽELIO „VYTURĖLIS“,**

 **PLUNGĖS R. PRŪSALIŲ MOKYKLOS – DARŽELIO, PLUNGĖS R. DIDVYČIŲ DAUGIAFUNKCIO CENTRO REORGANIZAVIMO SĄLYGŲ APRAŠAS**

**I SKYRIUS**

**BENDROSIOS NUOSTATOS**

 1. Biudžetinių įstaigų Plungės lopšelio-darželio „Vyturėlis“, Plungės r. Prūsalių mokyklos – darželio, Plungės r. Didvyčių daugiafunkcio centro reorganizavimo sąlygų aprašas (toliau – Aprašas) nustato Plungės r. Prūsalių mokyklos – darželio, Plungės r. Didvyčių daugiafunkcio centro reorganizavimą prijungimo prie Plungės lopšelio-darželio „Vyturėlis“ būdu.

**II SKYRIUS**

**INFORMACIJA APIE REORGANIZAVIME DALYVAUJANČIUS JURIDINIUS ASMENIS**

2. Reorganizuojamas juridinis asmuo, kurio:

2.1. pavadinimas – Plungės r. Prūsalių mokykla – darželis (toliau – Prūsalių mokykla – darželis);

2.2. teisinė forma – biudžetinė įstaiga;

2.3. buveinė: Kaštonų al. 7, LT-90101 Prūsalių k., Plungės r.;

2.4. kodas 191135044;

2.5. registro tvarkytojas – valstybės įmonė Registrų centras.

2.6. pavadinimas – Plungės r. Didvyčių daugiafunkcis centras (toliau – Didvyčių daugiafunkcis centras);

2.7. teisinė forma – biudžetinė įstaiga;

2.8. buveinė: Ateities takas 1, LT-90111 Lieplaukalės k., Plungės r..;

2.9. kodas 191133221;

2.10. registro tvarkytojas – valstybės įmonė Registrų centras.

3. Reorganizavime dalyvaujantis juridinis asmuo, kurio:

3.1. pavadinimas – Plungės lopšelis-darželis „Vyturėlis“ (toliau – lopšelis-darželis „Vyturėlis“);

3.2. teisinė forma – biudžetinė įstaiga;

3.3. buveinė: Birutės g. 22B, LT-90113, Plungė;

3.4. kodas 191128950;

3.5. registro tvarkytojas – valstybės įmonė Registrų centras.

**III SKYRIUS**

**REORGANIZAVIMO TIKSLAS, PAGRINDIMAS IR BŪDAS.**

**PO REORGANIZAVIMO VEIKLĄ BAIGIANTYS IR VEIKLĄ TĘSIANTYS**

**JURIDINIAI ASMENYS**

4. Reorganizavimo pagrindimas – reorganizavimas vykdomas įgyvendinant Nacionalinę švietimo politiką, vadovaujantis Plungės rajono savivaldybės bendrojo ugdymo mokyklų tinklo pertvarkos 2016-2020 metų bendruoju planu, patvirtintu Plungės rajono savivaldybės tarybos 2016 m. gruodžio 22 d. sprendimu Nr. T1- 316 (2019 m. gruodžio 19 d. sprendimo Nr. T1-309 ir 2020 m. balandžio 23 d. sprendimo Nr. T1-39 redakcijomis). Tai sukurs optimalias sąlygas ugdymo individualizavimo galimybėms didinti pagal bendrojo ugdymo mokyklų programas.

Pagrindinis reorganizavimo tikslas – racionalesnis ir efektyvesnis turimų išteklių panaudojimas, pertvarkant švietimo įstaigų tinklą, tenkinant vaikų poreikius, užtikrinant mokymo ir mokymosi kokybę, bei efektyvesnis Savivaldybės biudžeto lėšų panaudojimas.

5. Reorganizavimo būdas – Prūsalių mokykla-darželis, Didvyčių daugiafunkcis centras reorganizuojami prijungimo prie Plungės lopšelio-darželio „Vyturėlis“ būdu. Prijungus bus vykdomos ikimokyklinio ir priešmokyklinio ugdymo programos.

6. Reorganizavimo pabaiga – Prūsalių mokyklos-darželio ir Didvyčių daugiafunkcio centro, kaip savarankiškų juridinių asmenų, išregistravimo iš Juridinių asmenų registro data (ne vėliau kaip 2020 m. rugpjūčio 31 d.).

7. Po reorganizavimo veiklą tęsia juridinis asmuo, kurio:

7.1. pavadinimas – Plungės lopšelis-darželis „Vyturėlis“;

7.2. teisinė forma – biudžetinė įstaiga;

7.3. buveinė: Birutės g. 22B, LT-90113, Plungė;

7.4. kodas 191128950;

7.5. savininkas – Plungės rajono savivaldybė. Savininko teises ir pareigas įgyvendinanti institucija – Plungės rajono savivaldybės taryba;

7.6. registro tvarkytojas – valstybės įmonė Registrų centras.

8. Plungės lopšeliui-darželiui „Vyturėlis“ pereina visos reorganizuotos Prūsalių mokyklos-darželio ir Didvyčių daugiafunkcio centro teisės ir pareigos.

**IV SKYRIUS**

**REORGANIZUOJAMO JURIDINIO ASMENS IR TĘSIANČIO VEIKLĄ PO REORGANIZAVIMO JURIDINIO ASMENS FUNKCIJOS**

9. Prūsalių mokyklos-darželio, Didvyčių daugiafunkcio centro ir Plungės lopšelio-darželio „Vyturėlis“ direktoriui:

9.1. Iki 2020 m. balandžio 29 d. apie Reorganizavimo sąlygų aprašo parengimą viešai paskelbia švietimo įstaigų interneto svetainėse.

9.2. Iki 2020 m. birželio 1 d. apie Reorganizavimo sąlygų aprašo parengimą ir patvirtinimą vieną kartą viešai paskelbia švietimo įstaigų nuostatuose nurodytuose šaltiniuose, švietimo įstaigų ir Savivaldybės interneto svetainėse bei raštu praneša visiems kreditoriams.

9.3. Ne vėliau kaip pirmą Reorganizavimo sąlygų aprašo paskelbimo dieną, po to kai reorganizavimo sąlygų aprašą patvirtina Plungės r. savivaldybės taryba, Juridinių asmenų registrui pateikia dokumentus (skelbimą apie Reorganizavimo sąlygų aprašo paskelbimą spaudoje, prašymą įregistruoti juridinio asmens teisinį statusą, Reorganizavimo sąlygų aprašą ir dokumentą, patvirtinantį, kad sumokėtas mokestis už Reorganizavimo sąlygų aprašo įregistravimą), reikalingus reorganizuojamų įstaigų statusui įregistruoti.

9.4. Iki 2020 m. gegužės 5 d. teisės aktų nustatyta tvarka teikia Plungės rajono savivaldybės tarybai tvirtinti Prūsalių mokyklos-darželio, Didvyčių daugiafunkcio centro ir Plungės lopšelio-darželio „Vyturėlis“ Reorganizavimo sąlygų aprašą, kurį per 5 dienas nuo patvirtinimo pateikia valstybės įmonei Juridinių asmenų registrui.

10. Plungės lopšelio-darželio „Vyturėlis“ direktorius iki 2020 m. birželio 5 d. parengia ir teikia Plungės rajono savivaldybės tarybai tvirtinti Plungės lopšelio-darželio „Vyturėlis“ naujos redakcijos nuostatus, kuriuos iki 2020 m. rugpjūčio 31 d. pateikia registruoti valstybės įmonei Juridinių asmenų registrui.

11. Prūsalių mokyklos-darželio ir Didvyčių daugiafunkcio centro direktoriai teisės aktų nustatyta tvarka išregistruoja Prūsalių mokyklą darželį ir Didvyčių daugiafunkcį centrą iš valstybės įmonės Juridinių asmenų registro iki 2020 m. rugpjūčio 31 d.

12. Prūsalių mokyklos-darželio ir Didvyčių daugiafunkcio centro direktoriai apie švietimo įstaigų reorganizavimąraštu praneša kiekvieno vaiko vienam iš tėvų (globėjų) ne vėliau kaip per vieną mėnesį nuo sprendimo priėmimo dienos.

13. Prūsalių mokyklos-darželio, Didvyčių daugiafunkcio centro ir Plungės lopšelio-darželio „Vyturėlis“ direktoriai iki 2020 m. birželio 1 d. suderina pareigybių sąrašą ir etatų skaičių su Plungės rajono savivaldybės administracijos Švietimo, kultūros ir sporto skyriumi (toliau – Skyrius).

14. Plungės lopšelio-darželio „Vyturėlis“ direktorius iki 2020 m. birželio 5 d. teikia Savivaldybės tarybai Plungės lopšelio-darželio „Vyturėlis“ didžiausią leistiną pareigybių sąrašą.

15. Plungės rajono savivaldybės meras teisės aktų nustatyta tvarka įspėja Prūsalių mokyklos-darželio ir Didvyčių daugiafunkcio centro direktorius apie darbo sąlygų pasikeitimą ar atleidimą, nesutikus dirbti pakeistomis sąlygomis.

16. Prūsalių mokyklos-darželio ir Didvyčių daugiafunkcio centro direktoriai surengia konsultacijas su darbuotojų atstovais apie darbo sąlygų pasikeitimą pagal poreikį, bet ne vėliau kaip per vieną mėnesį nuo sprendimo reorganizuoti priėmimo.

17. Prūsalių mokyklos-darželio ir Didvyčių daugiafunkcio centro direktoriai teisės aktų nustatyta tvarka įspėja darbuotojus apie darbo sąlygų pasikeitimą ar galimą atleidimą, jeigu jie nesutinka dirbti pakeistomis darbo sąlygomis.

18. Darbuotojų, su kuriais darbo sutartys sudarytos Prūsalių mokykloje-darželyje ir Didvyčių daugiafunkciniame centre, darbo santykiai gali būti tęsiami Plungės lopšelyje-darželyje „Vyturėlis“. Nesutarus dėl darbo santykių tęsimo Plungės lopšelyje-darželyje „Vyturėlis“, darbo sutartys nutraukiamos iki 2020 m. rugpjūčio 31 d. Lietuvos Respublikos darbo kodekso nustatyta tvarka. Darbo sutarčių nutraukimo pagrindas taip pat būtų etatų ir grupių komplektų skaičiaus mažinimas, patvirtintas Plungės rajono savivaldybės tarybos.

19. Švietimo, kultūros ir sporto skyrius teikia konsultacijas dėl galimybių darbuotojus, kurių pareigybės panaikinamos, įsidarbinti kitose rajono švietimo įstaigose ir apie jas informuoja Prūsalių mokyklos-darželio ir Didvyčių daugiafunkcio centro direktorius.

20. Plungės rajono savivaldybės administracijos Finansų ir biudžeto skyrius parengia ir teikia Plungės rajono savivaldybės tarybai tvirtinti patikslintą Plungės lopšelio-darželio „Vyturėlis“ 2020 metų biudžeto programos sąmatą.

**V SKYRIUS**

 **TURTO VERTINIMAS IR INVENTORIZAVIMO TVARKA**

21. Administracijos direktoriaus įsakymu sudaroma komisija Prūsalių mokyklos-darželio ir Didvyčių daugiafunkcio centro direktorių reikalų perdavimui - priėmimui.

22. Prūsalių mokyklos-darželio ir Didvyčių daugiafunkcio centro direktoriams pavedama inventorizuoti valdomą Savivaldybės ir valstybės turtą, dalyvaujant Plungės lopšelio-darželio „Vyturėlis“ materialiai atsakingam asmeniui.

23. Prūsalių mokyklos-darželio ir Didvyčių daugiafunkcio centro teisės, pareigos ir joms vykdyti reikalingi dokumentai, inventorizuotas turtas (išskyrus nekilnojamąjį), archyvai, informacija apie įformintus bendruosius dokumentus (išskyrus buhalterinės apskaitos dokumentus) teisės aktų nustatyta tvarka pagal perdavimo ir priėmimo aktus perduodami po reorganizavimo veiksiančiai Plungės lopšeliui-darželiui „Vyturėlis“ iki 2020 m. rugpjūčio 31 d. Ilgalaikis nekilnojamasis turtas perduodamas Plungės rajono savivaldybės administracijai.

24. Pasirašius perdavimo ir priėmimo aktą, nuo pasirašymo momento už Prūsalių mokyklos-darželio ir Didvyčių daugiafunkcio centro perduotų apskaitos dokumentų ir finansinės atskaitomybės bei kitų dokumentų apsaugos organizavimą atsako Plungės lopšelio-darželio „Vyturėlis“ direktorius.

**VI SKYRIUS**

**BAIGIAMOSIOS NUOSTATOS**

25. Prūsalių mokyklos-darželio, Didvyčių daugiafunkcio centro, Plungės lopšelio-darželio „Vyturėlis“ direktoriai reorganizacijos metu užtikrina nepertraukiamą uždavinių ir funkcijų, nustatytų Lietuvos Respublikos švietimo įstatyme, biudžetinių įstaigų nuostatuose bei kituose teisės aktuose, vykdymą.

26. Pasirašius turto perdavimo - priėmimo aktus, Prūsalių mokyklos-darželio ir Didvyčių daugiafunkcio centro herbiniai antspaudai ir spaudai sunaikinami įstatymų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_